**Oνοματικοί ομοιόπτωτοι προσδιορισμοί**

Οι ονοματικοί προσδιορισμοί είναι **ονόματα** (ουσιαστικά ή επίθετα ή άλλες λέξεις με σημασία επιθέτου).

Είναι **ομοιόπτωτοι**, γιατί βρίσκονται στην **ίδια πτώση** με τη λέξη που προσδιορίζουν.

* Ποιοι είναι;

**α) παράθεση**

**β) επεξήγηση**

**γ) επιθετικό**

**δ) κατηγορηματικό**

**Παράθεση**

**Τι είναι η παράθεση;**

Παράθεση ονομάζεται

το **ουσιαστικό** που τοποθετείται κοντά σε ένα άλλο ουσιαστικό ως ονοματικός ομοιόπτωτος προσδιορισμός

παραθέτει-προσθέτει στον όρο τον οποίο προσδιορίζει ένα κύριο και γνωστό γνώρισμα

είναι μια **γενική** έννοια, ενώ το ουσιαστικό που προσδιορίζει είναι μια μερική έννοια

αναλύεται σε **αναφορική πρόταση**.

**→** Λύσανδρος **ὁ ναύαρχος** ἐπολιόρκει τὰς Ἀθήνας.

Στο παραπάνω παράδειγμα η λέξη **ὁ** **ναύαρχος**

είναι ουσιαστικό που τοποθετείται κοντά σε ένα άλλο ουσιαστικό (Λύσανδρος) ως ονοματικός ομοιόπτωτος προσδιορισμός, αποδίδοντας ένα κύριο και γνωστό γνώρισμα

είναι μια γενική\* έννοια, ενώ το ουσιαστικό που προσδιορίζει είναι μια μερική\* έννοια

αναλύεται σε αναφορική πρόταση.

* Συχνά η παράθεση που χαρακτηρίζει το περιεχόμενο μια ολόκληρης πρότασης βρίσκεται μπροστά από την πρόταση και τότε λέγεται **προεξαγγελτική παράθεση**(προειδοποιητική), π.χ.

**→** Ὁ Ἀρμένιος ἐξεπλάγη, **καὶ τὸ μέγιστον**, ἐφοβεῖτο ὅτι ἔμελλεν ὀφθήσεσθαι.

(= Ο Αρμένιος τα έχασε, και το σπουδαιότερο απ' όλα, φοβόταν γιατί επρόκειτο να τον δουν.)

Ως προεξαγγελτικές παραθέσεις συνήθως χρησιμοποιούνται οι εξής λέξεις και φράσεις:

**τὸ μέγιστον** = το μεγαλύτερο απ' όλα, **τὸ δεινότατον**= το πιο φοβερό απ΄ όλα, **τὸ ἔσχατον** = το ανώτατο όριο, **ἀμφότερον**= και το ένα και το άλλο, **τοὐναντίον**= το αντίθετο, **τὸ λεγόμενον** = όπως λένε, **τὸ κεφάλαιον**= το αποκορύφωμα, **τεκμήριον**= απόδειξη, **τὸ τοῦ Ὁμήρου**= όπως λέει ο Όμηρος, **τὸ τῆς παροιμίας**= όπως λέει η παροιμία.

**Επεξήγηση**

Επεξήγηση ονομάζεται

το **ουσιαστικό** που τοποθετείται κοντά σε ένα άλλο ουσιαστικό ως ονοματικός ομοιόπτωτος προσδιορισμός και που **επεξηγεί** τον όρο τον οποίο προσδιορίζει.

Είναι μια **μερική** έννοια, ενώ το ουσιαστικό που προσδιορίζει είναι μια γενική έννοια

στη μετάφραση μπορεί να προηγείται η λέξη **δηλαδή**, π.χ.

**→** Ὁ ναύαρχος, **ὁ Λύσανδρος** ἐπολιόρκει τὰς Ἀθήνας.

**Επιθετικός προσδιορισμός**

**Τι είναι ο επιθετικός προσδιορισμός;**

Επιθετικός προσδιορισμός ονομάζεται ο ομοιόπτωτος προσδιορισμός, που συνήθως είναι επίθετο, ο οποίος δίνει μια **μόνιμη** ιδιότητα στο ουσιαστικό που προσδιορίζει.

Τὴν δὲ **ἑλληνικὴν** δύναμιν ἤθροιζεν.

Στο παραπάνω παράδειγμα η λέξη **ἑλληνικὴν**

είναι επίθετο που τοποθετείται κοντά σε ουσιαστικό (δύναμιν) ως ονοματικός ομοιόπτωτος προσδιορισμός, αποδίδοντας μια μόνιμη ιδιότητα.

* **Μόνο το επίθετο χρησιμοποιείται ως επιθετικός προσδιορισμός;**

Ως επιθετικός προσδιορισμός εκτός από επίθετο χρησιμοποιείται:

α) **αντωνυμία**

**→** Οἱ στρατιῶται **οἱ** **ἡμέτεροι** ἄνδρες ἐγένοντο ἀγαθοί.

(= Οι δικοί μας στρατιώτες έγιναν άνδρες αγαθοί.)

β) **αριθμητικό**

**→** Ἡ ζημία ἦν **χίλιαι** μναῖ.

(= Η ζημιά ήταν χίλιες μνες.)

γ) **επιθετική μετοχή**

**→** **Οἱ χειροτονούμενοι** στρατηγοὶ δέκα ἦσαν.

(= Οι εκλεγμένοι στρατηγοί ήταν δέκα.)

δ) **ουσιαστικό που δηλώνει ηλικία, εθνικότητα, επάγγελμα, αξίωμα, ιδιότητα κ.ά**

**→** Ἀνὴρ **γέρων** > ηλικία

**→** Ἄνδρες **Ἀθηναῖοι** > εθνικότητα

**→** Ἀνὴρ **μάντις** > επάγγελμα

**→** Ἀνὴρ **στρατηγός** > αξίωμα

**→** Ἀνὴρ **συκοφάντης** > ιδιότητα

ε) **ονομασία γεωγραφικού όρου με άρθρο**

**→** **Ἡ Ἀχερουσία**λίμνη

**→** **Ὁ Εὐφράτης** ποταμὸς

**→** **Τὸ Πήλιον** ὄρος

**Παρατήρηση:**Για να είναι επιθετικός προσδιορισμός η ονομασία του γεωγραφικού όρου θα πρέπει να συμφωνεί με τον γεωγραφικό όρο στο γένος· διαφορετικά είναι **παράθεση**.

**→** Εἶδον τὸ ὄρος **Ὄσσα**. > τὸ ὄρος = ουδέτερο, Ὄσσα = θηλυκό > **παράθεση**

στ) **επίρρημα ή εμπρόθετος προσδιορισμός με άρθρο**

**→** Τὴν **πλησίον** χώραν διῆλθεν.

**→** Τὰς ἡδονὰς θήρευε **τὰς μετὰ δόξης**.

ζ) **γενική πτώση ουσιαστικού ή αντωνυμίας με άρθρο**

**→** **Ὁ τοῦ βασιλέως** θρόνος

**→** **Ὁ τῶν ἱππέων** ἄρχων ἵππαρχος λέγεται.

**→** Φωκεῖς τὰς πόλεις **τὰς αὐτῶν** παρέδοσαν.

.**Κατηγορηματικός προσδιορισμός**

Κατηγορηματικός προσδιορισμός ονομάζεται ο ομοιόπτωτος προσδιορισμός, που συνήθως είναι**άναρθρο**επίθετο, ή αντωνυμία ή μετοχή, ο οποίος δίνει μια **παροδική**ιδιότητα στο **έναρθρο** ουσιαστικό που προσδιορίζει.

**→** Κατέλαβον τὴν πόλιν **ἐρήμην**.

(= Κατέλαβαν την πόλη που ήταν έρημη.)

> Η πόλη ήταν έρημη τη στιγμή της κατάληψής της (παροδική ιδιότητα) και όχι πάντα (μόνιμη ιδιότητα).

**Ποιες λέξεις χρησιμοποιούνται ως κατηγορηματικοί προσδιορισμοί;**

Ως κατηγορηματικός προσδιορισμός χρησιμοποιούνται οι λέξεις:

**πᾶς, ἅπας, σύμπας, ὅλος, ἄκρος, μέσος, ἔσχατος, αὐτός, μόνος, ἕκαστος**

**όταν είναι άναρθρες**.

**→** **Πάντες**οἱ πολῖται μετεῖχον τῆς ἑορτῆς.

**ΠΡΟΣΟΧΗ**

Οι παραπάνω λέξεις όταν είναι **έναρθρες** χρησιμοποιούνται ως επιθετικός προσδιορισμός.

**→** Κοινὸν τὸν ἔσχον **οἱ πάντες** βροτοί. > επιθετικός προσδιορισμός

|  |  |  |  |
| --- | --- | --- | --- |
| προσδιορισμός | ουσιαστικό | ο προσδιορισμός είναι | παράδειγμα |
| **έν**αρθρος | **άν**αρθρο | **επιθετικός** | **τὸ** **ὀξύτατον** ξίφος |
| **έν**αρθρος | έ**ν**αρθρο | **επιθετικός** | **τὸ** **ὀξύτατον** τὸ ξίφος |
| **άν**αρθρος | **άν**αρθρο | **επιθετικός** | **ὀξύτατον** ξίφος |
| **άν**αρθρος | **έν**αρθρο | **κατηγορηματικός** | **ὀξύτατον**τὸ ξίφος |